ללמוד, ללמד, ליצור ולהציג אמנות בשנת הקורונה – אתגר מורכב אשר נכפה על עולם האמנות, על הסטודנטים, המרצים והאמנים. תערוכת הגמר של המחזור המסיים בתוכנית להוראת מדעי הרוח והאומנויות של התואר השני מייצגת תהליך של מחקר מבוסס יצירה במהלך שנה יוצאת דופן. ככזו – היא מביאה לידי ביטוי תהליכים פנימיים וחיצוניים שתועדו, תומללו ונחקרו באופן ייחודי לתקופה זו.

מחוללי הזוםהווירטואליים עם טבלאות וחלונות, כשבלחיצת כפתור אפשר להחליט החלטות שונות, להיות או לא להיות בפריים, להשמיע או לא להשמיע קול, לבחור מה להראות מתוך הסביבה שממנה אתה משדר. להחליט אם להכניס את בני המשפחה לפריים או לא, להבדיל אלף הבדלות בין החלל הווירטואלי לבין חלל מוחשי, פיזי, קיים, נוכח, נושם, מגיב, מאתגר. חלל שאפשר לדבר אתו, להתעמת אתו ואפילו לכעוס, חלל שמכיל, חומל ומחבק.

דברים אלו לא ראינו בחדות כזו לפני הקורונה. אחרי הקורונה התחדד מבטנו, השתקפות העולם בתוך הנפש נעשתה מדויקת יותר, אך גם מבלבלת ומתסכלת. שאלות חדשות עולות ומרכאות נפתחות: מה תפקידה של האמנות בעידן לא פשוט זה? מה תפקידו של האמן ומה עליו לעשות כדי לשמור על ערך האמנות שלו על ערך האדם שבו? איך יפעלו מוסדות החינוך והאמנות אחרי שהתרגלנו לשנה כמעט של תערוכות בזום, מפגשים בזום, הרצאות ומטלות בזום, חתונות ומפגשים משפחתיים בזום? עד כדי כך שהתחלנו לחפש את הרגש מתחת לכפתורי המחשב הנייד, אולי להמציא תוכנה כזו ולהגדיר אותה כך שהאצבעות ירעדו כשאנו לוחצים על הכפתורים.

אני לא איש של זום, לא באמנות ולא ביחסי אנוש, אני אדם הבוחר להסתכל בעיניים, לעשות אמנות ולקדם פרויקטים מתוך עולם אמיתי, פועם ונושם, ולא עולם של טבלאות, אגו ותסכול. מתוך כך, אני מברך על תערוכת הבוגרים של מסלול 'אמן-מורה' לתואר השני, ואפילו גאה, גאה בחברה של התלמידים-אמנים המשתתפים בה, מוכשרים ואינטליגנטים להפליא, וגאה להיות חלק מהמרצים העוסקים במלאכה, וחלק מהפרויקט החשוב הזה.